Branderplankryer sterf in haai-aanvalArgieffoto ŉ 31-jarige manlike branderplankryer van Kalifornië in Amerika is dood nadat hy Oukersaand deur ŉ haai aangeval is. Die voorval het Vrydag omstreeks 10:50 (plaaslike tyd) by Morro-baai in Kalifornië plaasgevind. Morro-baai is tussen San Jose en Los Angeles geleë. BBC berig ŉ vroulike branderplankryer wat in die omtrek was, het die man uit die water getrek. Met die polisie se aankoms op die toneel, is die man op die strand aangetref, maar hy het geen teken van lewe getoon nie. Paramedici het hom op die toneel dood verklaar. ABC berig owerhede vermoed dat dit ŉ grootwithaai was. Volgens CNN is strandgangers en branderplankryers aangesê om die volgende dag uit die see te bly. Eric Endersby, die direkteur van die plaaslike hawepatrollie, het die voorval as ŉ “aaklige ongeluk” beskryf. BBC berig haai-aanvalle word die afgelope paar jaar gereeld in die omgewing van Morro-baai aangemeld, maar hierdie is blykbaar die eerste noodlottige haai-aanval.